આજે યોગાસનોને જે મહત્ત્વ પ્રાપ્ત થયું છે તે અનેક બાબતોને આભારી છે. યોગાસનો ફક્ત પૂર્ણ શારીરિક કસરતો જ નથી પણ સાથે સાથે યોગના અભ્યાસની તૈયારીનું મહત્ત્વનું પગથિયું પણ છે. હઠયોગ તથા રાજયોગ બન્ને આસનની આ પ્રવિધિને શરીરના શુદ્ધીકરણ માટે તેમજ શરીરને જ્ઞાનતંતુના સંતુલન સાથે સંવાદિત રાખવા માટે જરૂરી માને છે. આ સંતુલન વ્યક્તિ માટે ઉચ્ચતર એકાગ્રતા સાધવા માટે જરૂરી છે. પંતજલિનો રાજયોગ ધ્યાનના અભ્યાસ માટે કોઈ એક આસનને પસંદ કરવાનું જણાવે છે, પરંતુ હઠયોગ શરીરને તંદુરસ્ત રાખવા માટે વિવિધ પ્રકારનાં આસનોના અભ્યાસ પર ભાર મૂકે છે. વળી તેનાથી શરીરની ક્રિયાઓ લયબદ્ધ બને છે, જે પ્રાણાયામના અભ્યાસ દરમિયાન પ્રાણના વહન જેવી સૂક્ષ્મ ક્રિયામાં સંતુલન તથા લય જાળવવામાં સહાયક બને છે. આમ યોગાસનો યોગના ખરેખર પાયારૂપ છે.